Աստուածամուխ Ս. Գեղարդը շաբաթավերջին Սուրբ Էջմիածնի աւանդատուն-թանգարանէն դուրս բերուելով հաւատացեալներու օրհնութեան եւ երկրպագութեան տրամադրուեցաւ։ Նկատի ունենալով, որ Մայր Աթոռի դիւանատունը գրաւած խումբ մը մոլեռանդ ցուցարարներ պնդած էին, որ Ս. Գեղարդը վաճառուած է, ապա Վեհափառ Հայրապետի տնօրինութեամբ շաբաթավերջին Ս. Գեղարդը հերթական անգամ վերաբերուեցաւ հաւատացեալներու օրհնութեան եւ երկրպագութեան համար։ Նորին Սրբութիւնը եկեղեցականներու հանդիսաւոր թափօրով առաջնորդուեցաւ Մայր Տաճար, ուր «Պահպանիչ» աղօթքով օրհնեց ներկայ հաւատացեալները՝ հայցելով Աստուծոյ պահպանութիւնն ու օգնականութիւնը բոլորին համար։ Ս. Գեղարդը Մայր Տաճարի մէջ մնաց մինչեւ Երեկոյեան ժամերգութեան աւարտը։